છતાંય મહત્ત્વની વાત એ હતી કે ધ્વનિનો એ બાબતમાં વિચાર તદ્દન અલગ હતો. તેને પ્રેમ બિનવ્યવહારુ લાગતો હતો, મનોજને તેણે કહ્યું હતું, ‘હું તો પ્રેમમાં માનતી જ નથી, શરીરની જરૂરતોની બુરખો પહેરેલી માનસિકતા એટલે પ્રેમ. બાળકનું સ્મિત, સ્ત્રીની સુંદરતા અને પુરુષની બુદ્ધિ – શક્તિ, એ ત્રણ જ દુનિયાના અંતિમ સત્યો છે, બીજું બધુંય છદ્મવેશી, પ્રેમ અને વેવલાવેડા ફિલ્મોમાં સારા લાગે, પ્રેમ પ્રેમ કરીને કોઈકની પાછળ લટક્યા કરવું એનાથી મોટી મૂર્ખામી કોઈ નથી….’અને પછી સહાનુભૂતિપૂર્વક બોલી હતી, ‘તું ખૂબ સરસ છે, હેન્ડસમ છે, સ્માર્ટ છે અને આઈ એમ શ્યોર કે તું જેને પણ મેળવશે તેને ખૂબ ખુશ રાખશે, યૂ આર વન વુમન મેન. બટ સોરી – હું પહેલેથી જ કમિટેડ છું.’